**Териториално статистическо бюро - Югоизток**

Отдел „Статистически изследвания - Сливен“

**НАБЛЮДЕНИЕТО НА ДОМАКИНСКИТЕ БЮДЖЕТИ СТАРТИРА**

**В НОВИ ДОМАКИНСТВА**

В началото на април 2025 г. Националният статистически институт (НСИ), чрез териториалните статистически бюра (ТСБ) в страната, започва провеждането на Наблюдението на домакинските бюджети в новоизбрани домакинства.

Изследването е ежегодно и е включено в Националната статистическа програма за 2025 година. В него ще вземат участие 90 домакинства от област Сливен, избрани на случаен принцип, които са разделени в три подизвадки от по 30 домакинства. В периода април - юни 2025 г. домакинствата от всяка подизвадка се включват последователно в Наблюдението на домакинските бюджети. Всяко домакинство участва в изследването три пъти в рамките на девет месеца на ротационен принцип.

По време на своето участие домакинствата попълват дневници за получените доходи и направените разходи през текущия месец, както и информация за нерегулярните доходи и направените разходи за предходните два месеца, когато не са участвали пряко в изследването.

В област Сливен изследването ще се проведе в градовете: Котел, Сливен, Нова Загора и Шивачево, както и в селата: Кортен, Любенова махала, Бинкос, Глуфишево и Крушаре.

Анкетьорите, които ще посетят домакинствата, са задължени, съгласно Закона за статистиката, да пазят в пълна тайна получената от тях информация. Същите ще се легитимират със служебна карта, издадена от ТСБ - Югоизток, отдел „Статистически изследвания - Сливен“ и при първото си посещение в домакинствата ще представят писмо от председателя на НСИ. Предоставените от домакинствата лични данни ще бъдат събирани, обработвани и съхранявани само и единствено за производството на статистическа информация.

Опазването на тайната на данните, тяхната защита и използването им изключително за статистически цели е гарантирано от разпоредбите на Общия регламент за защита на личните данни, Регламент (ЕО) 223/2009 относно европейската статистика, Закона за статистиката и Закона за защита на личните данни.

Наблюдението на домакинските бюджети е основен източник за получаване на обобщена информация за доходите, разходите и потреблението на населението в страната, която е необходима за разработване на различни политики и мерки в социалната сфера. Подобни изследвания се провеждат във всички страни от Европейския съюз и в редица страни по света и представляват неделима част от дейността на статистическите институции.

Допълнителна информация относно провежданото изследване на територията на област Сливен може да се получи на телефон 044/613 414 в Териториално статистическо бюро - Югоизток, отдел „Статистически изследвания - Сливен“.

**Предварително благодарим на домакинствата за сътрудничеството!**

Повече информация за методологията на наблюдението, както и резултати от предходни изследвания, могат да се намерят в сайта на НСИ, рубриката „Доходи, разходи и потребление на домакинствата“: <http://www.nsi.bg/bg/node/3168> и в Информационната система „Инфостат“.